Hütt isch Pikardisch e Sproch, wo vor allem gschwätzt und sältener gschrybe wird. Säll isch nit immer eso gßi: Im Mittelalter hät's zahlrychi pikardischi Tekscht ge. Mer orientiert sich bim Schrybe an de Ussproch, was zu verschydene Schrybige vom glyche Wort fiehrt. E anderi  Orthografyvariante leitet sich diräkt vo de Französische Schrybig vo de Wörter ab; si isch au für Nit-Müetersprochler eifach läsbar und isch relativ wit verbreitet. Sit de 1960er-Johr wird dem aber au entgegegwirkt, um s Pikardisch vom Französisch z'"distanziere". So hät zum Bispyl de Fernand Carton di wallonischi Orthografy übernoh; sy Werch nännt mer hütt au Feller-Carton, do's zum Deil au uff de Orthografy vom Jules Feller (1900) basiert. E anderi Variante chunnt vom Michel Lefèvre, wo z.B. kayel statt cayelle (Ussproch [kajɛl]; französisch "chaise" = Stüehl) schribt.